Marianne Jelved (RV), 2002-03-22:
Endnu en gang er jeg desværre i den situation at måtte karakterisere et lovforslag fra VK-regeringen som værende uden perspektiver og affødt af et ønske om at leve op til et skattestop.
Det her lovforslag har nok også et andet motiv, nemlig en forestilling om, at man tjener tosprogede børns vel ved at undlade at lade det være en pligt for kommunerne at give tilbud om modersmålsundervisning.
Det Radikale Venstre er meget uenig med VK-regeringen i denne tankegang.
Vi synes, det er udmærket at styrke sprogstimuleringen og at give den mulighed cirka et år tidligere, end det sker i dag.
Det initiativ, regeringen lægger op til i lovforslaget, opvejer ikke effekten af afskaffelsen af modersmålsundervisningen.
Det Radikale Venstre er ikke i tvivl om, at det er vigtigt at bruge og at udvikle børns modersmål, uanset hvilket modersmål barnet har.
Vi mener også i Det Radikale Venstre, at det er både klogt og rigtigt at bygge på børnenes modersmål i undervisningen i den danske folkeskole.
Det, at skolen bygger på børnenes modersmål,
styrker børnenes identitet, deres selvopfattelse og deres følelse af ligeværd.
Det styrker også forældrenes åbenhed over for skolen og dermed samarbejdet med skolen til gavn for børnenes integration og læring, og endelig styrker det børnenes muligheder for at tilegne sig dansk som andetsprog.
At bygge på børnenes modersmål i undervisningen i folkeskolen styrker desuden børnenes muligheder for at tilegne sig skolens øvrige fag, og det styrker børnenes muligheder for at lære flere fremmede sprog.
Vi så jo skoler i Sverige bl.a., hvor det var en målsætning, at børnene gik ud af skolen efter 9. klasse med fem fremmedsprog.
Det er jo dybt imponerende, og det er der perspektiv i.
Det Radikale Venstres målsætning er, at sprogstimulering bør være et tilbud til alle børn.
Vi mener også, at vi burde tage en drøftelse med sundhedsministeren og prøve, om vi ikke kunne få sundhedsplejerskerne til at gå med ind i »projekt sprogstimulering« helt fra starten, for vi tror, at sundhedsplejerskerne godt ved, hvor der kan være brug for og god idé i at sætte ind med meget tidlig støtte til sprogudvikling.
Vi mener, at det er et kæmpe potentiale, Danmark har med tosprogede børn, unge og voksne.
Det er et umanerlig kæmpe potentiale, som vi burde hæge om, udvikle og fremelske. Flere sprog bliver og er allerede en vigtig ballast i vidensamfundet og i den grænseoverskridende verden, vi lever i, og der er selvfølgelig ingen tvivl om, at kvaliteten af undervisningen er meget, meget vigtig.
Det er da klart.
Her tænker jeg selvfølgelig også på kvaliteten af modersmålsundervisningen.
Jeg er heller ikke i tvivl om, at skolerne vil have fokus på kvalitet i undervisningen.
Det er jo sat i gang for lang tid siden, og den nuværende undervisningsminister og regeringen følger op på det, den tidligere regering satte i gang omkring kvalitetsudvikling.
Der er taget en lang række initiativer for at styrke det element i skolen bl.a. ved at oprette linjefag med dansk som andetsprog og ved, at seminarierne har introduktionskurser for tosprogede lærere.
Desværre er min taletid udløbet.
Jeg håber at få mange spørgsmål, så jeg kan gøre min tale færdig.